
Termelési adatok elemzése Csongrád megye kiemelkedő holstein-fríz tenyészeteiben

Hazánkban az 1900-as évektől a magyar mezőgazdaság és ezen belül az állattenyésztés rendkívül hosszú fejlődésen ment keresztül. A fejlődések hatására megjelentek az új fajták, a korszerű tenyésztési módszerek, és az új tartási és takarmányozási technológiák. A tejelő szarvasmarha ágazat szakszerű programjához, a termelési adatok ellenőrzése elengedhetetlen. Dolgozatomban elemeztük az „A” módszerrel ellenőrzött tehenészetek legjobbjainak Csongrád megyei rangsorát, 2008 januárjától- 2012 szeptemberi időszakáig. A teljesítmények rangsorolása alapján három szarvasmarhatelepet vontunk be vizsgálatainkba melyek Hódmezővásárhely körzetében találhatóak. Munkánk első részében 25 szarvasmarhatelep 570 adatát vizsgáltuk. A rangsorolást az istállóátlag alapján végeztük el. Az első helyezések szempontjából 9 tehenészet értékelődött ebben az időszakban, az általunk vizsgált üzemek mindegyike szerepel ezen tehenészetek között. Kutatásunkban megvizsgáltuk, hogy a különböző telepek állományának tejtermelése („A” telep, „B” telep, „C” telep) havi szinten hogyan alakul. A három telep rendkívül jó paraméterekkel bír. A továbbiakban összehasonlítottuk a három vizsgált üzem adatait, illetve azok helyezéseinek alakulását. A regressziós egyenlet segítségével arra a kérdésre kerestünk választ, hogy a telepeken milyen kapcsolat tapasztalható a fejési átlag és az istállóátlag alakulása között. Az adatok egyértelműen kifejezik, hogy a fejési és istállóátlag között szoros összefüggés van. A variancia analízis módszerével összehasonlítottuk az üzemek termelését, megvizsgáltuk a tej beltartalmi (tejzsír%, fehérje%) értékeinek százalékos alakulását évekre majd hónapokra bontva. A tej mennyiségének növekedése valamint csökkenése minimálisan befolyásolja a tej beltartalmi értékeinek alakulását. Arra a megállapításra jutottunk, hogy bár mindhárom üzem Csongrád megye legkiemelkedőbb tehenészetei közé tartozik, közöttük mégis jelentős eltérések mutatkoznak bizonyos időszakokon belül a termelésben. Az eltérések adódhatnak abból, hogy mind a három telepen más-más állománylétszámmal bír, ebből kifolyólag más takarmányozási-, tartási-, és fejési technológiákat alkalmaznak. Végezetül megállapítottuk, hogy a nagyüzemi technológiáknak köszönhetően a termelés színvonalát növelhetjük. A korszerű tartástechnológiával, takarmányozással fejési technológiával eredményes termelést érhetünk el, valamit a tejtermelés ellenőrzéssel ki tudjuk küszöbölni a termelést csökkentő tényezőket.



